**Ese me temë : Krimet naziste ndaj shqiptarëve.**

Periudha më e errët e shoqërisë është periudha e luftës së dytë botërore që përveç se solli kaos,shkatërrim total,krizë ekonomike,politike,shoqërore që çdo luftë i sjell u shoqërua dhe me sistemet qeverisëse totalitare.U përhapën ekstremi i majtë dhe ai i djathtë veçanërisht nazizmi me në krye Adolf Hitler.

Si mundet një person,një ideologji, një grup njerëzish të bëjë krime të tilla kundrejt njerëzimit pa iu dridhur qerpiku?Ja pra,këta ishin nazistët.Krimet e tyre nuk kanë qenë të projektuara vetëm tek shqiptarët por tek çdo njeri që nuk i përkiste rracës “superiore” Ariane. Ata kanë shfarosur milliona njerëz e mijëra shqiptarë duke i flijuar si të ishin kurbanë. Arrestimi i shqiptarëve është bërë gjatë viteve 1942-45 në të gjithë Shqipërinë dhe një ndër destinacionet më famëkeqe,më çnjerëzore ka qenë kampi i përqëndrimit i Mauthausenit. Kushdo që futej atje nuk dilte më,në fakt kjo ishte e shkruar dhe jashtë kampit për tju bërë të ditur të burgosurve që fati i tyre ishte i vulosur. Të burgosurit përgjithësisht ishin lajmëtarë të partizanëve,të dënuar përjetësisht dhe padrejtësisht. Kur kapeshin i transportonin si plaçkë për në destinacionin përkatës. Kampe kishte shumë por ai i Mathausenit ishte vetë ferri i Dantes në tokë. E çuditshme se si vetë njeriu është armik i vetes,njerëz ishin të burgosurit e njerëz ishin nazistët.Kushtet e jetesës apo më mirë të themi kushtet e torturës të bëjnë të mendosh: Përse po dënoheshin ata,çfarë kishin bërë,cili ishte faji i tyre?Përgjigjja nuk është gjetur gjatë këtyre viteve dhe nuk do të gjendet kurrë sepse nuk ka një arsye logjike për të vrarë njerëz barbarisht.

Atje ishin veç numra,për nazistët ishin veç numra por për kohërat e sotme ata mbeten viktima të sistemit. Atje vriteshin përditë,e ata që se kishin këtë fat,jetonin dhe një ditë duke shpresuar për të pamundurën,për të dalë jashtë,për të shpëtuar. Në mëngjes çoheshin herët,punonin mbi 12 orë dhe pushim kishin vetëm një orë për të ngrënë diçka sa për të mbajtur frymën gjallë. Ushqimi ishte i pamjaftueshëm për të mbijetuar prandaj hanin gjethe e bar për të mbushur barkun. Duke parë më nga afër jetën në atë vend habitesh kur mëson se ka patur shqiptarë me forcë aq të madhe se kanë mbijetuar dhe kanë arritur të dalin.Por kujtimet nga ferri vetë nuk mund të harrohen kurrë.Ato të shoqërojnë gjithë jetën dhe të mbeten në mendje deri në çastet e fundit. Ti nuk mund të harrosh kurrë skena të atilla që ke parë se si ata që provonin të arratiseshin ekzekutoheshin para të gjithëve. E ata që provonin të mbyllnin sytë apo të ulnin kokën e kishin punën pisk.Ka plot familjarë të mbijetuarve që rrëfejnë me lot në sy për kujtime të dhimbshme,kujtime të cilat sot na kanë bërë ne të njihemi me të vërtetën,të njihemi me të shkuarën e errët.

 Koha nuk kthehet pas,jetët e njerëzve që kanë vdekur më kot nuk shlyhen por ne i tregojmë sot këto histori për të përkujtuar viktimat e pafajshme dhe për t’u ndërgjegjësuar.Nëse ne përsërisim gabimet e së shkuarës duke lejuar ndryshimet që kemi të na armiqësojnë atëhere njerëzimi do të marrë fund.Dhembshuria për njëri-tjetrin nuk duhet të vdesë kurrë!

Punuar nga : Era Ismailaj

“Gjimnazi Sami Frashëri”